[{"text_idx": "#000003", "text": "Mae\u2019r rhestr fer eleni yn dathlu\u2019r ystod helaeth o fformatau sydd wedi\u2019u cyhoeddi dros y flwyddyn ddiwethaf i ysbrydoli darllenwyr ifanc. O\u2019r llyfrau stori-a-llun, odlau llawn hiwmor i blant bach, i nofel graffeg, straeon byrion a nofelau \u2013 mae rhywbeth at ddant pawb."}, {"text_idx": "#000004", "text": "Gwobrau Tir na n-Og yw\u2019r gwobrau hynaf a mwyaf poblogaidd o\u2019u bath ar gyfer llenyddiaeth plant a phobl ifanc yng Nghymru. Caiff y gwobrau eu trefnu\u2019n flynyddol gan Gyngor Llyfrau Cymru a\u2019u noddi gan CILIP Cymru. Maent yn anrhydeddu ac yn dathlu\u2019r awduron a\u2019r darlunwyr mwyaf creadigol a\u2019r deunyddiau darllen gorau i blant, naill ai yn y Gymraeg neu drwy gyfrwng y Saesneg gyda dimensiwn Cymreig dilys."}, {"text_idx": "#000005", "text": "Dros y blynyddoedd, mae\u2019r gwobrau wedi\u2019u hennill gan rai o\u2019n prif awduron a darlunwyr gan gynnwys Manon Steffan Ros, Jac Jones, Caryl Lewis a Gareth F. Williams. Nod y gwobrau ydy dathlu darllen er pleser ac ysbrydoli dewisiadau darllen i ddarllenwyr ifanc. Trwy\u2019r gwobrau gall plant a phobl ifanc fwynhau a chael eu hysbrydoli gan straeon ac ysgrifennu o Gymru neu am Gymru."}, {"text_idx": "#000006", "text": "Mae gan y wobr Gymraeg ddau gategori: Cynradd (4-11 oed) ac Uwchradd (11-18 oed)."}, {"text_idx": "#000007", "text": "Dros y Mo\u0302r a\u2019r Mynyddoedd, awduron amrywiol (Gwasg Carreg Gwalch)\nCasgliad hynod o brydferth o straeon Celtaidd rhyngwladol. Er bod pob stori\u2019n unigryw ac yn wahanol, mae un peth yn gyffredin rhyngddynt \u2013 y merched cryf a phenderfynol sy\u2019n arwain pob stori."}, {"text_idx": "#000008", "text": "Dwi Eisiau Bod yn Ddeinosor, Huw Aaron a Luned Aaron (Atebol)\nLlyfr modern, doniol a lliwgar sy\u2019n llawn direidi ond yn trafod neges bwysig ar yr un pryd \u2013 rwyt ti\u2019n ddigon da fel ag yr wyt ti."}, {"text_idx": "#000009", "text": "Enwogion o Fri: Nye \u2013 Bywyd Angerddol Aneurin Bevan, Manon Steffan Ros, darluniwyd gan Vale\u0301riane Leblond (Llyfrau Broga)\nY cyfuniad perffaith o air a llun yn dod at ei gilydd i ddweud hanes un bachgen swil o dde Cymru, a lwyddodd i helpu miliynau o bobl drwy ei waith yn sefydlu un o\u2019n trysorau cenedlaethol."}, {"text_idx": "#000010", "text": "Gwlad yr Asyn, Wyn Mason, darluniwyd gan Efa Blosse Mason (Gwasg Carreg Gwalch)\nDyma nofel graffeg anghyffredin a ffraeth iawn yn seiliedig ar ddrama lwyfan. Stori am asyn sydd wedi hen arfer bod o gwmpas pobl, ond erbyn y diwedd daw i gwestiynu ei hunaniaeth ei hun!"}, {"text_idx": "#000013", "text": "Bob blwyddyn, mae paneli annibynnol yn penderfynu ar y rhestrau byrion ac yn dewis yr enillwyr ar gyfer y gwobrau Cymraeg a Saesneg. Y beirniaid ar y panel Cymraeg eleni oedd Morgan Dafydd (Cadeirydd), Sara Yassine, Francesca Sciarrillo, Sioned Dafydd (uwchradd) a Sio\u0302n Edwards (cynradd) \u2013 rhai sydd a\u0302 phrofiad helaeth ac angerdd yngly\u0302n a\u0302 llenyddiaeth i blant."}, {"text_idx": "#000017", "text": "Eleni, bydd categori newydd, sef Gwobr Barn y Darllenwyr: tlws arbennig sy\u2019n cael ei ddewis gan blant a phobl ifanc sy\u2019n cymryd rhan yng nghynllun cysgodi Tir na n-Og. Gall ysgolion, llyfrgelloedd a grwpiau darllen eraill gofrestru i gymryd rhan yn y cynllun a bod yn feirniaid answyddogol i ddewis enillydd o blith y rhestr fer, gan ddefnyddio\u2019r pecyn cysgodi arbennig. Cewch fanylion ar sut i gofrestru ar wefan y Cyngor Llyfrau."}, {"text_idx": "#000019", "text": "Bydd siopau llyfrau\u2019n cynnal Helfa Drysor Tir na n-Og yn ystod gwyliau\u2019r Pasg gyda chyfle i ennill tocyn llyfr \u00a315 i blant rhwng 4 ac 11 oed. Holwch yn eich siop lyfrau leol am fanylion."}, {"text_idx": "#000020", "text": "Cewch fwy o wybodaeth am y gwobrau a\u2019r llyfrau ar y rhestrau byrion ar wefan y Cyngor Llyfrau: Books.Wales"}, {"text_idx": "#000022", "text": "Gweithio mewn partneriaeth i helpu mwy o blant nag erioed i ddarganfod cariad at lyfrau a darllen"}, {"text_idx": "#000023", "text": "Mae elusen Diwrnod y Llyfr yn cynnal ei dathliad blynyddol ddydd Iau, 2 Mawrth 2023 \u2013 diwrnod sydd wedi\u2019i ddynodi\u2019n arbennig i sicrhau bod pob plentyn yn gallu datblygu cariad at ddarllen."}, {"text_idx": "#000024", "text": "Bydd Diwrnod y Llyfr yn darparu nifer fawr o gyfleoedd i sicrhau bod teuluoedd a phlant yn cael nodi\u2019r diwrnod mewn dulliau hwyliog a fforddiadwy sy\u2019n golygu rhywbeth iddyn nhw \u2013 yn 2023, CHI biau Diwrnod y Llyfr!"}, {"text_idx": "#000025", "text": "Gan mai darllen er pleser yw\u2019r dangosydd unigol mwyaf o lwyddiant plentyn yn y dyfodol \u2013 yn fwy felly na\u2019i amgylchiadau teuluol, cefndir addysgol ei rieni na\u2019u hincwm \u2013 mae\u2019n bwysicach nag erioed yn awr i sicrhau bod pob plentyn yn cael datblygu cariad at ddarllen. Mae Diwrnod y Llyfr yn bodoli i annog mwy o blant, yn enwedig rhai o gefndiroedd difreintiedig, i gael budd o\u2019r arfer o ddarllen er pleser ar hyd eu hoes."}, {"text_idx": "#000026", "text": "Bob blwyddyn, gyda chefnogaeth eu noddwr hirdymor National Book Tokens, a thrwy weithio ochr yn ochr a\u0302 chyhoeddwyr a llyfrwerthwyr, mae Diwrnod y Llyfr yn dosbarthu dros 15 miliwn o docynnau llyfrau \u00a31/\u20ac1.50 ledled y Deyrnas Unedig ac Iwerddon drwy ysgolion, meithrinfeydd, llyfrgelloedd, carchardai ac elusennau eraill. Nid oes unrhyw gost o gwbl ynghlwm a\u0302 hawlio llyfr \u00a31 Diwrnod y Llyfr."}, {"text_idx": "#000028", "text": "\u201cY llynedd, cafodd dros ddwy filiwn o lyfrau eu rhoi i blant gan lyfrwerthwyr a chyhoeddwyr, ac eleni rydyn ni\u2019n edrych ymlaen yn eiddgar at ddathlu gyda theuluoedd, cymunedau ac ysgolion, a gweld sut y bydd plant yn gwneud Diwrnod y Llyfr yn eiddo iddynt hwy eu hunain.\u201d"}, {"text_idx": "#000032", "text": "Pecynnau Gweithgareddau Diwrnod y LlyfrMae yna ystod eang o ddeunyddiau addysgol, pecynnau gweithgareddau i\u2019w lawrlwytho, ac adnoddau ac offer ar-lein ar gael i athrawon, rhieni, gofalwyr a mwy, i ddod a\u0302 darllen er pleser yn fyw i blant mewn dulliau cyffrous a pherthnasol: /"}, {"text_idx": "#000033", "text": "Yng Nghymru, cefnogir Diwrnod y Llyfr gan Gyngor Llyfrau Cymru, sy\u2019n darparu adnoddau dwyieithog ar gyfer ysgolion, llyfrgelloedd cyhoeddus, siopau llyfrau, meithrinfeydd a sefydliadau eraill; mae\u2019r Cyngor hefyd yn comisiynu llyfr \u00a31 Cymraeg newydd bob blwyddyn."}, {"text_idx": "#000034", "text": "Mae adnoddau Cymraeg a dwyieithog ar gael ar llyfrau.cymru"}, {"text_idx": "#000035", "text": "Siopau Llyfrau a Ma\u0302n-werthwyrBydd siopau llyfrau ym mhob rhan o Gymru\u2019n cymryd rhan yn Niwrnod y Llyfr 2023, gan groesawu plant, teuluoedd, ysgolion a chymunedau lleol i ddewis llyfr a darganfod mwy am fyd cyffrous darllen. Mae detholiad o deitlau Cymraeg ar gael i\u2019w prynu gyda\u2019r tocyn \u00a31. Y teitl Cymraeg newydd eleni yw Gwisg Ffansi Cyw, gan Anni Lly\u0302n, ynghyd a\u0302 Lledrith yn y Llyfrgell gan yr un awdur; Ha Ha Cnec! gan Huw Aaron, yr awdur, darlunydd a chartwnydd, a Stori Cymru \u2013 Iaith a Gwaith gan Myrddin ap Dafydd."}, {"text_idx": "#000036", "text": "Gellir cyfnewid y tocynnau \u00a31 Diwrnod y Llyfr am unrhyw lyfr \u00a31 Diwrnod y Llyfr rhwng dydd Iau, 16 Chwefror a dydd Sul 26 Mawrth 2023 mewn siopau llyfrau, siopau llyfrau cadwyn, a ma\u0302n-werthwyr sy\u2019n rhan o\u2019r cynllun. Fel arall, gellir eu defnyddio fel cyfraniad o \u00a31 tuag at unrhyw lyfr arall. Mae modd hefyd lawrlwytho\u2019r tocyn digidol un-tro o wefan Diwrnod y Llyfr."}, {"text_idx": "#000037", "text": "Cofiwch gadw llygad ar wefan eich siop lyfrau leol a\u2019r sianeli cyfryngau cymdeithasol i gael y newyddion diweddaraf ynghylch yr hyn sy\u2019n digwydd yn eich ardal chi."}, {"text_idx": "#000040", "text": "Amdani! Dathlu pum mlynedd o\u2019r gyfres boblogaidd i ddysgwyr"}, {"text_idx": "#000042", "text": "Mae 40 o lyfrau yn y gyfres, gan amrywiol weisg, a gomisiynwyd drwy grantiau\u2019r Cyngor Llyfrau."}, {"text_idx": "#000043", "text": "Mae\u2019r llyfrau wedi eu graddoli ar bedair lefel dysgu \u2013 Mynediad, Sylfaen, Canolradd ac Uwch, a nod y gyfres yw rhoi cyfle i ddysgwyr Cymraeg fwynhau darllen am amrywiaeth o bynciau. Mae\u2019r gyfres yn ffrwyth partneriaeth lwyddiannus rhwng y Ganolfan Genedlaethol a\u2019r Cyngor Llyfrau."}, {"text_idx": "#000044", "text": "Mae Gw\u0302yl Amdani, sy\u2019n cael ei chynnal yn rhithiol rhwng 27 Chwefror a 3 Mawrth, yn dathlu\u2019r gyfres, ac yn rhoi cyfle i ddysgwyr fwynhau gweithgareddau a digwyddiadau yn ymwneud a\u0302 darllen yn y Gymraeg."}, {"text_idx": "#000045", "text": "Mae\u2019r teitlau yng nghyfres Amdani yn cynnwys:"}, {"text_idx": "#000047", "text": "Lefel Sylfaen: Yn ei Gwsg gan Bethan Gwanas (Atebol)Nofel fywiog sy\u2019n dilyn dirgelwch damwain car. Mae Dafydd, sy\u2019n cerdded yn ei gwsg, yn deffro\u2019n waed i gyd ... ond pwy sydd ar fai?"}, {"text_idx": "#000052", "text": "\u201cMae\u2019r dewis eang o lyfrau difyr yn golygu y bydd llyfr i chi ei fwynhau, p\u2019un a ydych chi newydd ddechrau dysgu, neu\u2019n siaradwr hyderus."}, {"text_idx": "#000053", "text": "\u201cBydd y llyfrau llafar yn galluogi\u2019n dysgwyr i fagu hyder trwy glywed yr iaith, ac edrychwn ymlaen at barhau i gydweithio gyda\u2019r Cyngor Llyfrau i gyflwyno hyd yn oed mwy o deitlau i\u2019r gyfres.\u201d"}, {"text_idx": "#000054", "text": "Mae llyfrau Amdani ar gael o\u2019ch siop lyfrau leol neu i\u2019w benthyg o\u2019ch llyfrgell leol. Mae fformatau digidol, megis e-lyfrau a llyfrau llafar, ar gael o Ffolio.cymru gyda rhagor o lyfrau llafar yn cyrraedd yn ystod 2023. Mae modd i siopwyr ddewis siop lyfrau benodol i elwa o\u2019u pryniant ar Ffolio."}, {"text_idx": "#000055", "text": "Llwyddiant wrth gyhoeddi llyfr o straeon teuluol"}, {"text_idx": "#000057", "text": "Eleni, bydd teuluoedd a phlant sy\u2019n aelodau o Gymdeithas Affrica Gogledd Cymru yn gweld eu stori hwy eu hunain mewn print wrth i\u2019r Lolfa baratoi i gyhoeddi Y Bysgodes \u2013 stori a gre\u0308wyd mewn gweithdai gyda\u2019r awdur Casia Wiliam a\u2019r darlunydd Jac Jones."}, {"text_idx": "#000059", "text": "Cre\u0308wyd Y Bysgodes mewn cyfres o weithdai gydag artistiaid o Gymru ac Affrica, lle trafodwyd syniadau a straeon traddodiadol o Affrica a Chymru, a gwahanol ffyrdd o adrodd straeon. Yna bu Casia Wiliam, sy\u2019n awdur llyfrau plant, yn gweithio gyda\u2019r teuluoedd i greu stori newydd sbon, gan gael ei hysbrydoli gan y gweithdai er mwyn plethu traddodiadau a syniadau o Affrica a Chymru i mewn i\u2019r naratif. Pan oedd y stori\u2019n gyflawn, bu\u2019r darlunydd Jac Jones yn gweithio gyda\u2019r plant a\u2019u teuluoedd i drafod y cymeriadau a sut y byddent yn edrych yn y stori orffenedig."}, {"text_idx": "#000060", "text": "Bydd y Lolfa, gyda chymorth grant cyhoeddi o Gyngor Llyfrau Cymru, yn cyhoeddi\u2019r llyfr yn Gymraeg ac yn Saesneg, a bydd copi\u0308au ar werth yn y gwanwyn."}, {"text_idx": "#000062", "text": "Yn ogystal, arweiniodd y prosiect at greu cyfleoedd i alluogi Tiwtoriaid dan Hyfforddiant i gymryd rhan a datblygu eu sgiliau hwyluso hwy eu hunain, y gallent eu defnyddio ar gyfer prosiectau cymunedol a chydweithredol yn y dyfodol. Roedd Olaitan Olawande a Marie-Pascale yn Diwtoriaid dan Hyfforddiant fel rhan o\u2019r cynllun, gan weithio gyda\u2019r teuluoedd i ddatblygu eu stori."}, {"text_idx": "#000063", "text": "Dywedodd Olaitan: \u201cRoedd yn brofiad anhygoel i weld sut roedd teuluoedd yn gweithio gyda\u2019i gilydd i greu stori. Roedd y mewnbwn gan wahanol genedlaethau\u2019n golygu bod modd creu rhai syniadau a chysyniadau newydd. Rwy\u2019n credu bod gweithio gyda theuluoedd a\u2019r broses hon o adrodd straeon yn arwain at sgyrsiau agored rhwng teuluoedd; gall ddarparu gofod i blant a rhieni rannu straeon newydd a rhai sy\u2019n bodoli eisoes, gan eu cymhwyso ar yr un pryd ar gyfer heriau go iawn. Does dim terfyn ar y dychymyg, a gellir dangos pwysigrwydd y teulu yn y broses o lunio stori. Mae\u2019r llyfr cyhoeddedig yn un a fydd yn ennill ei le mewn hanes; yn o\u0302l yr hen ddywediad, \u2018mae\u2019n cymryd pentref\u2019 i greu rhywbeth gwirioneddol ryfeddol.\u201d"}, {"text_idx": "#000064", "text": "Dywedodd yr awdur Casia Wiliam: \u201cGyda\u2019i gilydd mae\u2019r teuluoedd yma wedi creu chwedl newydd sbon sy\u2019n llawn hen hud a lledrith. Mae hi\u2019n plethu Cymru a Ghana, yn plethu syniadau a thraddodiadau storiol Cymreig ac Affricanaidd. Mae hi\u2019n stori arbennig, ac mae\u2019n rhaid i mi ddweud, dyma un o\u2019r prosiectau mwyaf difyr a chyffrous i mi fod yn rhan ohono fel awdur. Dwi methu aros i glywed ymateb teuluoedd i\u2019r llyfr pan y daw allan yn y gwanwyn yn Gymraeg ac yn Saesneg.\u201d"}, {"text_idx": "#000067", "text": "Pwrpas y grant yw cryfhau ac ehangu amrywiaeth y rhannau hynny o\u2019r diwydiant cyhoeddi y mae\u2019r Cyngor Llyfrau yn eu cefnogi ar hyn o bryd, ac mae\u2019r grantiau\u2019n rhoi blaenoriaeth benodol i fentrau cyhoeddi, awduron a chynulleidfaoedd newydd."}, {"text_idx": "#000068", "text": "Alun yr Arth a'r Ge\u0302m Be\u0302l-Droed"}, {"text_idx": "#000069", "text": "Mae Alun yn cael cyfle i ymarfer gyda thi\u0302m pe\u0302l-droed Cymru. Ond dyw e ddim yn gallu chwarae\u2019n dda iawn felly mae\u2019n penderfynu bod yn ddyfarnwr. Ond sut ddyfarnwr yw Alun, tybed?"}, {"text_idx": "#000073", "text": "Llyfr yn llawn hwyl ond a llond trol o ffeithiau hefyd. Mae\u2019n olrhain yr hanes, o ddechreuadau pe\u0302l-droed, pan fyddai gemau\u2019n para am ddyddiau, a ffeithiau difyr a straeon anhygoel heddiw. Yn ogystal a chynnwys adrannau sy\u2019n taflu golau ar y goreuon a beth sy\u2019n eu gwneud nhw\u2019n chwaraewyr mor wych."}, {"text_idx": "#000074", "text": "Cwpan y Byd: Qatar 2022"}, {"text_idx": "#000075", "text": "Ar o\u0302l 64 o flynyddoedd mae cyfle i Gymru ddangos i\u2019r byd ein bod ni YMA O HYD! Dyma\u2019r llyfr angenrheidiol ar gyfer Cwpan y Byd 2022! Mae\u2019n llawn ffeithiau am y gwledydd, y meysydd, hanes y gystadleuaeth, se\u0302r y 32 ti\u0302m, a thaith Cymru, yn ogystal a lluniau gwych o\u2019r chwaraewyr."}, {"text_idx": "#000076", "text": "Mae Sam yn caru pe\u0302l-droed \u2013 chwarae gyda\u2019i ffrindiau a\u2019r ti\u0302m lleol, gwylio goliau a fideos gyda Mo, trafod gemau gyda\u2019i dad a chefnogi ti\u0302m Cymru wrth gwrs. Ond, i Sam, mae pe\u0302l-droed yn bwysicach na dim ond gem. Mae\u2019n rhoi cysur pan mae\u2019n poeni am bob peth ac yn rhoi profiadau newydd, cyffrous iddo. Ond mae un digwyddiad ofnadwy ar y cae yn bygwth chwalu ei berthynas a\u2019r gem yn llwyr."}, {"text_idx": "#000077", "text": "Roedd Alun a Tecwyn yn ffrindiau gorau pan oedden nhw\u2019n blant. Ond, yn dilyn ymweliad a\u2019r Hen Dy\u0302 un prynhawn poeth, trodd y ddau ffrind yn ddau elyn. Yn 1914, mae Alun a Tecwyn yn gadael eu cartrefi yn Eryri a mynd i ymladd yn y Rhyfel Byd Cyntaf. Ar ddiwrnod Nadolig yn ffosydd Ffrainc, mae heddwch undydd rhwng milwyr dwy fyddin yn gorfodi Alun a Tecwyn i chwarae gem o be\u0302l-droed i\u2019r un ti\u0302m. Tra bo carolau\u2019n clecian yn lle gynnau, a fydd y ddau\u2019n dychwelyd adref i chwarae gem gyfeillgar arall o be\u0302l-droed?"}, {"text_idx": "#000078", "text": "Ar y trywydd iawn i stori dda"}, {"text_idx": "#000080", "text": "Bydd teithwyr ar Lein y Cambrian yn cael eu gwahodd i ddianc i mewn i stori dda y gaeaf hwn wrth i Gyngor Llyfrau Cymru a Phartneriaeth Rheilffyrdd Cambrian ymuno i gynnig llyfrau am ddim i deithwyr a helpu i\u2019r milltiroedd hedfan heibio."}, {"text_idx": "#000081", "text": "Bydd y rhaglen beilot gyda Phartneriaeth Rheilffyrdd Cambrian yn rhedeg trwy\u2019r hydref a\u2019r gaeaf. Mae\u2019n dathlu cynllun Stori Sydyn y Cyngor Llyfrau, sef cyfres o lyfrau byrion, difyr ar gyfer darllenwyr o bob diddordeb a gallu. Mae\u2019r llyfrau ar gael i\u2019w casglu yng ngorsafoedd Aberystwyth a Machynlleth i ddarllenwyr naill ai eu benthyg a\u2019u dychwelyd ar ddiwedd eu taith, neu i\u2019w cadw a pharhau i\u2019w darllen gartref."}, {"text_idx": "#000085", "text": "Mae cyfres Stori Sydyn yn berffaith i ddarllenwyr sydd efallai\u2019n ei chael hi\u2019n anodd dod o hyd i amser i ddarllen, neu sydd yn llai hyderus yn eu gallu darllen. Mae teitlau Stori Sydyn, sydd fel arfer yn llai na 100 o dudalennau, yn cynnig llyfr byr, difyr \u2013 perffaith i helpu teithwyr wneud y gorau o amser sba\u0302r yn ystod eu taith. Cydlynir Stori Sydyn yng Nghymru gan Gyngor Llyfrau Cymru, gyda chefnogaeth Llywodraeth Cymru."}, {"text_idx": "#000088", "text": "Darllen yn Well ar gyfer yr arddegau"}, {"text_idx": "#000089", "text": "Mae Darllen yn Well ar gyfer yr arddegau yn cefnogi iechyd meddwl a lles pobl ifanc rhwng 13 a 18 oed, gan ddarparu gwybodaeth, cyngor a chefnogaeth i\u2019w helpu i reoli eu teimladau ac ymdopi ar adegau anodd."}, {"text_idx": "#000090", "text": "Mae\u2019r llyfrau wedi\u2019u dewis a\u2019u hargymell gan weithwyr iechyd proffesiynol blaenllaw ac maent wedi\u2019u cynhyrchu ar y cyd a\u0302 phobl ifanc yn eu harddegau."}, {"text_idx": "#000091", "text": "The Reading Agency sydd wedi datblygu\u2019r cynllun mewn partneriaeth a\u0302 llyfrgelloedd cyhoeddus ar draws Cymru a Lloegr, gyda Chyngor Llyfrau Cymru\u2019n sicrhau bod detholiad o\u2019r llyfrau ar gael yn y Gymraeg diolch i gyllid gan Lywodraeth Cymru."}, {"text_idx": "#000092", "text": "Ymysg yr 20 o gyfrolau a fydd yn cael eu cyfieithu i\u2019r Gymraeg mae Byd Frankie gan Aoife Dooley, nofel graffeg sy\u2019n cynnig persbectif unigryw ar awtistiaeth, wedi\u2019i hadrodd gyda hiwmor a didwylledd, a Peth Rhyfedd yw Gorbryder gan Steve Haines, canllaw sy\u2019n esbonio pryder mewn fformat darluniadol deniadol a hawdd ei ddeall, gydag awgrymiadau a strategaethau i leddfu ei symptomau, a newid arferion y meddwl er mwyn meithrin agwedd fwy cadarnhaol."}, {"text_idx": "#000094", "text": "Ar hyn o bryd mae yna pedair rhestr Darllen yn Well ar gael, sef plant; cyflyrau iechyd meddwl cyffredin; dementia a pobl ifanc."}, {"text_idx": "#000095", "text": "Mae teitlau\u2019r cynllun Darllen yn Well ar gael i\u2019w benthyg am ddim o lyfrgelloedd cyhoeddus. Gall gweithwyr proffesiynol ym maes iechyd neu ofal cymdeithasol hefyd argymell y llyfrau ar bresgripsiwn fel rhan o driniaeth unigolyn, neu gellir eu prynu drwy siopau llyfrau, a gwefannau eraill."}, {"text_idx": "#000099", "text": "Daeth y ddwy ochr i gytundeb ar y cyd i gynnig cau sianeli digidol Corgi Cymru ar ddiwedd mis Hydref a chaniata\u0301u i\u2019r gwasanaeth gael ei ddirwyn i ben dros y mis canlynol."}, {"text_idx": "#000100", "text": "Mae un swydd lawn-amser ac un swydd ran-amser bellach mewn perygl a bydd ymgynghoriad yn cael ei gynnal gyda staff sy\u2019n cael eu heffeithio yn Newsquest, gan ddechrau heddiw, 19 Hydref."}, {"text_idx": "#000102", "text": "\u201cRydym wedi bod mewn cyswllt rheolaidd gyda Newsquest dros yr wythnosau diwethaf ac mae\u2019n ddrwg iawn gennym weld Corgi Cymru yn cau, ond rydym yn deall bod yr amgylchiadau wedi newid ers dyfarnu\u2019r grant, oherwydd yr amgylchedd presennol heriol sydd ohoni. Mae ein meddyliau gyda\u2019r staff sydd wedi\u2019u heffeithio gan y penderfyniad hwn.\u201d"}, {"text_idx": "#000109", "text": "Cyhoeddodd y Gweinidog yr Economi, Vaughan Gething, enwau\u2019r prosiectau a fydd yn hybu a dathlu Cymru yn y twrnament. Bydd cyfanswm o \u00a31.8 miliwn yn cael ei rannu ymhlith 19 prosiect, gan helpu i rannu gwerthoedd a gwaith ein cenedl i sicrhau gwaddol cadarnhaol a pharhaol i Gymru a phe\u0302l-droed yng Nghymru."}, {"text_idx": "#000112", "text": "Mae gan ddarllen a gweithgarwch corfforol ro\u0302l bwysig i\u2019w chwarae yn ein hiechyd a\u2019n lles ac mae Straeon Campus yn dod a\u0302\u2019r ddwy elfen at ei gilydd. Boed yn helpu cefnogwyr pe\u0302l-droed i ddarganfod llyfrau y byddan nhw\u2019n eu caru, neu\u2019n darparu rhywfaint o ysbrydoliaeth i annog cyfranogiad mewn pe\u0302l-droed, gemau a chwaraeon, bydd plant a phobl ifanc yn gallu dewis o ddetholiad eang o lyfrau ar thema pe\u0302l-droed i\u2019w mwynhau yn ystod Cwpan y Byd ac i ddathlu lle Cymru yn y twrnament.\u201d"}, {"text_idx": "#000113", "text": "Bydd prosiect Straeon Campus y Cyngor Llyfrau yn darparu detholiad o lyfrau diweddar ar thema pe\u0302l-droed, yn y Gymraeg a\u2019r Saesneg, i lyfrgelloedd awdurdodau lleol ac i fanciau bwyd ledled Cymru. Bydd y llyfrau ar gael o ddechrau mis Tachwedd a bydd ystod eang o deitlau ar gyfer pob gallu darllen, o\u2019r Cyfnod Sylfaen i oedolion. Bydd rhagor o wybodaeth ar gael ar wefan y Cyngor Llyfrau."}, {"text_idx": "#000114", "text": "Yn ei ddatganiad dywedodd Vaughan Gething: \u201cMae Llywodraeth Cymru wedi sefydlu ystod uchelgeisiol a chyffrous o weithgareddau i wneud yn fawr o\u2019r cyfle unigryw a gynigir gan di\u0302m pe\u0302l-droed dynion Cymru\u2019n cymeryd rhan yng Nghwpan y Byd FIFA."}, {"text_idx": "#000115", "text": "Dyma\u2019r cyfle mwyaf arwyddocaol o ran marchnata a diplomyddiaeth chwaraeon a gyflwynwyd erioed i Lywodraeth Cymru o ystyried proffil y digwyddiad."}, {"text_idx": "#000116", "text": "Rydym yn benderfynol o elwa ar y llwyddiant hanesyddol hwn a sicrhau buddion gwirioneddol i bobl yma yng Nghymru.\u201d"}]